ສ​ະ​​ຫະ​ລັດ ແລະ ສ​ປ​ປ ລາວ ໃຫ້​ຄວາມ​ໝັ້ນ​ໝາຍ​ຕື່ມ​ອີກ ກ່ຽວ​ກັບ​ການ​ຊອກ​ຫາ​ທະ​ຫານ​ອາ​ເມ​ຣິ​ກັນ ທີ່​ຫ​າຍ​ສາບ​ສູນ
ລັດຖະບານສະຫະລັດ ພ້ອມດ້ວຍລັດຖະບານ ສປປ ລາວ ໄດ້ເຮັດວຽກຮ່ວມກັນ ຢ່າງໃກ້ຊິດ ເປັນເວລາກວ່າ 37 ປີ ໃນວຽກງານດ້ານມະນຸດສະທຳ ເພື່ອຊອກຫາ ແລະ ຂຸດຄົ້ນທະຫານອະເມຣິກັນ ທີ່ຫາຍສາບສູນໃນປາງສົງຄາມ
ເອກອັກຄະລັດຖະທູດສະຫະລັດອາເມຣິກາ ປະຈຳ ສປປ ລາວ ທ່ານ ປອ ປີເຕີ ເອັມ ເຮມ໋ອນ ໃນວັນທີ 14 ມິຖຸນາຜ່ານມານີ້ ໄດ້ເຂົ້າຮ່ວມກັບຜູ້ອຳນວຍການໃຫຍ່ຂອງອົງການຮັບຜິດຊອບຊະເລີຍເສິກ ແລະ ທະຫານອາເມຣິກາທີ່ຫາຍສາບສູນໃນປາງສົງຄາມ ຂອງກະຊວງປ້ອງກັນປະເທດສະຫະລັດອາເມຣິກາ ຫຼື ເອີ້ນຫຍໍ້ວ່າ (DPAA),ທ່ານ ແຄລລີ່ ເຄ ແມັກເຄຍ ໂດຍມີການພົບປະສຳຄັນກັບຜູ້ນຳຂັ້ນສູງຂອງກະຊວງການຕ່າງປະເທດ ແລະ ກະຊວງປ້ອງກັນປະເທດ ສປປ ລາວ ຊຶ່ງໄດ້ເນັ້ນເຖິງຄວາມພະຍາຍາມຂອງທັງສອງຝ່າຍ (ສະຫະລັດ - ລາວ)ໃນການແກ້ໄຂບັນຫາມະນຸດສະທຳຂອງທະຫານອາເມຣິກາທີ່ເສຍຊີວິດຢູ່ລາວໃນປາງສົງຄາມອິນດູຈີນ ລັດຖະບານສະຫະລັດພ້ອມດ້ວຍລັດຖະບານ ສປປ ລາວ ໄດ້ເຮັດວຽກ ຮ່ວມກັນ ຢ່າງໃກ້ຊິດ ເປັນເວລາກວ່າ 37ປີ ໃນວຽກງານດ້ານມະນຸດສະທຳ ເພື່ອຊອກຫາ ແລະ ຂຸດຄົ້ນທະຫານອະເມຣິກາທີ່ຫາຍສາບສູນໃນປາງສົງຄາມ ນັບແຕ່ປີ 1985ເປັນຕົ້ນມາລັດຖະບານທັງສອງຝ່າຍ ໄດ້ຄົ້ນພົບສິ່ງເສດເຫຼືອຂອງທະຫານອາເມຣິກາຈຳນວນ 288 ຄົນຈາກບັນດາທະຫານອາເມລິກັນທັງໝົດ 573 ຄົນ ທີ່ຫາຍສາບສູນຢູ່ໃນລາວໃນຕອນທ້າຍຂອງສົງຄາມ "ເວລາຄືສິ່ງທ້າທາຍທີ່ສຸດຂອງພວກເຮົາ ເພາະມີພະຍານ ແລະ ນັກຮົບທີ່ນັບມື້ຍິ່ງອາຍຸຫຼາຍຂຶ້ນເຊັ່ນດຽວກັນກັບຜົນກະທົບຈາກດິນເປັນກົດ,ມັນເປັນສິ່ງສໍາຄັນຫຼາຍທີ່ຈະເຮັດພາລະກິດນີ້ໃຫ້ສໍາເລັດກ່ອນໂອກາດຈະຜ່ານໄປ"ກ່າວໂດຍທ່ານຜູ້ອໍານວຍການ ແຄລລີ່ ເຄ ແມັກເຄຍ ພາລະກິດຂຸດຄົ້ນ ແລະ ຊອກຫາທະຫານອາເມຣິກາທີ່ຫາຍສາບສູນໃນປາງສົງຄາມ ໄດ້ສະໜອງກາລະໂອກາດໃນການເສີມຂະຫຍາຍສາຍພົວພັນຂອງທັງສອງຝ່າຍ ເຖິງຈະມີຄວາມບໍ່ແນ່ນອນຈາກຜົນກະທົບຂອງການລະບາດພະຍາດໂຄວິດ-19 ແຕ່ທີມງານຮ່ວມຂອງອາເມຣິກາ ແລະ ລາວ ໄດ້ສໍາເລັດ 5 ພາລະກິດຕິດຕໍ່ກັນ ນັບຕັ້ງແຕ່ເດືອນເມສາ ປີ2021 ການປະຕິບັດຮ່ວມໃນພາກສະໜາມ ຫຼື ເອີ້ນຫຍໍ້ວ່າ (JFA) ແຕ່ລະຄັ້ງ ແມ່ນມີສ່ວນຮ່ວມຂອງບຸກຄະລາກອນ ສະຫະລັດ ລວມທັງ ຄູ່ຮ່ວມງານລາວເຖິງ 65 ຄົນ ທັງສອງປະເທດໄດ້ເຮັດວຽກຮ່ວມກັນໃນການສືບສວນ ແລະ ການຂຸດຄົ້ນໃນທົ່ວປະເທດເປັນໄລຍະເວລາລະຫວ່າງ 30 - 45 ມື້ຕໍ່ສະໜາມ ສ່ວນສິ່ງເສດເຫຼືອທີ່ເຊື່ອກັນວ່າແມ່ນຂອງທະຫານອາເມຣິກາກໍ່ຖືກສົ່ງໄປຫ້ອງທົດລອງຢູ່ທີ່ສໍານັກງານໃຫຍ່ຂອງ DPAA ໃນລັດຮາວາຍ ເພື່ອວິເຄາະເພີ່ມເຕີມ ແລະ ກໍານົດຕົວຕົນໂດຍນັກວິທະຍາສາດດ້ານມະນຸດສາດ